text: To brande i Aabenraa i nat
  24 april 2014 kl. 04.42
  Syd- og Sønderjyllands Politi efterforsker lige nu om to brande i Aabenraa i nat har været påsatte.
  Politi og brandvæsen fik melding om brand på Damms Teglgård i Høje Kolstrup klokken 03.20 i nat. Her var der ild i en container. Mens der var gang i slukningen her, fik politiet melding om en ny brand i den anden ende af Aabenraa. Det oplyser vagtchefen hos Syd- og Sønderjyllands Politi til TV SYD.
  Tyve minutter efter den første melding om brand, kom meldingen om en brand på Hjelmrode. Her var der ild i et garageanlæg. Tre biler udbrændte, en varebil blev sodskadet, og et skur tilhørende en børnehave udbrændte også.
  Der er cirka fem kilometer mellem de to brande eller godt ti minutters kørsel i bil. Blandt andet derfor kan det ikke udelukkes, at der er tale om påsatte brande. Det efterforsker politiet.
  Brandvæsenet har her til morgen fået begge brande slukket.
  